CELEX: 32020D1235
Language: ro
Date: 2020-08-26 00:00:00
Title: Decizia (UE) 2020/1235 a Comisiei din 26 august 2020 de autorizare a Greciei să aplice o prelungire a anumitor perioade prevăzute la articolul 4 din Regulamentul (UE) 2020/698 al Parlamentului European și al Consiliului [notificată cu numărul C(2020) 5742] (Numai textul în limba engleză este autentic)

31.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 282/17
               
            
         DECIZIA (UE) 2020/1235 A COMISIEI
         din 26 august 2020
         de autorizare a Greciei să aplice o prelungire a anumitor perioade prevăzute la articolul 4 din Regulamentul (UE) 2020/698 al Parlamentului European și al Consiliului
         
            
               [notificată cu numărul C(2020) 5742]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID‐19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (1), în special articolul 4 alineatul (4),
         întrucât:
         
                     (1)
                  
                  
                     Articolul 4 alineatul (2) din Regulamentul (UE) 2020/698 prelungește termenul pentru eliberarea unui nou card de conducător auto în conformitate cu Regulamentul (UE) nr. 165/2014 al Parlamentului European și al Consiliului (2) la două luni de la primirea cererii, în cazul în care conducătorul auto solicită reînnoirea cardului de conducător auto între 1 martie 2020 și 31 august 2020.
                  
               
                     (2)
                  
                  
                     Articolul 4 alineatul (3) din Regulamentul (UE) 2020/698 prelungește termenul de înlocuire a unui card de conducător auto la două luni de la primirea cererii, în cazul în care conducătorul auto solicită această înlocuire între 1 martie 2020 și 31 august 2020.
                  
               
                     (3)
                  
                  
                     Printr-o scrisoare din data de 24 iulie 2020, Grecia a prezentat o cerere motivată de autorizare a unei prelungiri cu două luni a perioadei cuprinse între 1 martie 2020 și 31 august 2020, menționate la articolul 4 alineatele (2) și (3) din Regulamentul (UE) 2020/698. Grecia a furnizat informații suplimentare în sprijinul cererii sale la data de 28 iulie 2020.
                  
               
                     (4)
                  
                  
                     Potrivit informațiilor furnizate de Grecia, reînnoirea și înlocuirea cardurilor de conducător auto vor rămâne probabil imposibile în Grecia după data de 31 august 2020, din cauza măsurilor pe care le-a luat pentru a preveni sau a limita răspândirea COVID-19.
                  
               
                     (5)
                  
                  
                     Grecia a adoptat o serie de măsuri extraordinare privind personalul din sectorul public, inclusiv personalul din cadrul ministerelor și al serviciilor de transport regional, ca răspuns la pandemia de COVID-19. Aceste măsuri au afectat capacitatea de reînnoire și înlocuire a cardurilor de tahograf ale conducătorilor auto. Printre aceste măsuri se numără „concediul special pentru funcționarii publici” introdus de legislația elenă, care a afectat în mod considerabil numărul de persoane disponibile pentru sarcinile în cauză.
                  
               
                     (6)
                  
                  
                     Odată cu evoluția pandemiei în Grecia, măsurile au fost treptat ajustate, relaxate și în cele din urmă eliminate. În ansamblu, măsurile au condus la un deficit de personal semnificativ în sectorul public și la întârzieri mari în gestionarea cererilor de reînnoire și de înlocuire a cardurilor de conducător auto.
                  
               
                     (7)
                  
                  
                     Lipsa personalului a cauzat, de asemenea, întârzieri în ceea ce privește procedura de atribuire a unui contract de asistență tehnică pentru producția de carduri de tahograf ale conducătorilor auto. Autoritatea competentă a Ministerului Infrastructurii și Transporturilor a publicat o licitație deschisă pentru încheierea unui contract de doi ani pentru eliberarea de carduri de tahograf inteligent. Acest contract a fost atribuit în cele din urmă la 30 iunie 2020, însă contractantul are nevoie de un termen de execuție minim înainte de emiterea cardurilor. Între timp, singura modalitate de a emite carduri de tahograf inteligent este asistența reciprocă oferită de autoritatea emitentă a cardurilor din Polonia, dar această asistență este limitată la maximum 6 000 de carduri.
                  
               
                     (8)
                  
                  
                     În plus, conform informațiilor furnizate de Grecia, singurul laborator responsabil cu eliberarea certificatului de interoperabilitate în conformitate cu articolul 12 din Regulamentul (UE) nr. 165/2014 nu este în măsură să organizeze teste de interoperabilitate mai devreme de săptămâna 39 din 2020. Cardurile pot fi emise numai după finalizarea cu succes a acestor teste.
                  
               
                     (9)
                  
                  
                     Ca urmare a circumstanțelor descrise în considerentele 5-8, peste 11 000 de cereri de reînnoire sau de înlocuire a cardurilor de conducător auto sunt în prezent în așteptare și nu pot fi prelucrate la timp.
                  
               
                     (10)
                  
                  
                     Grecia trebuie așadar să fie autorizată să aplice o prelungire a perioadei cuprinse între 1 martie 2020 și 31 august 2020, menționate la articolul 4 alineatele (2) și (3) din Regulamentul (UE) 2020/698.
                  
               
                     (11)
                  
                  
                     Grecia a fost de acord ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Grecia este autorizată să aplice o prelungire cu două luni a perioadei cuprinse între 1 martie 2020 și 31 august 2020, menționate la articolul 4 alineatele (2) și (3) din Regulamentul (UE) 2020/698.
         
         
            Articolul 2
            Prezenta decizie se adresează Republicii Elene.
         
         
            Adoptată la Bruxelles, 26 august 2020.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 165, 27.5.2020, p. 10.
         
            (2)  Regulamentul (UE) nr. 165/2014 al Parlamentului European și al Consiliului din 4 februarie 2014 privind tahografele în transportul rutier, de abrogare a Regulamentului (CEE) nr. 3821/85 al Consiliului privind aparatura de înregistrare în transportul rutier și de modificare a Regulamentului (CE) nr. 561/2006 al Parlamentului European și al Consiliului privind armonizarea anumitor dispoziții ale legislației sociale în domeniul transporturilor rutiere (JO L 60, 28.2.2014, p. 1).